Augusta Webster

Augusta Webster, ezkon aurretik Julia Augusta Davies (Poole -Dorset konderria, Ingalaterra- 1837ko urtarrilaren 30a- Kew, 1894ko irailaren 5a) poeta, antzerkigilea, saiakeragilea eta itzultzailea izan zen. 

 Biografia 
George Davies almiranteordearen (1800-1876) eta Julia Humeren (1803-1897) alaba zen. Augustaren lehen urteak Griper itsasontzian izan ziren, Chichesterreko portuan eta kostaldeko beste hainbat lekutan, non bere aitak, kostazainen teniente gisa, agintea zuen. 1842an komandante maila lortu zuen, eta hurrengo urtean Aberdeenshireko (Eskozia) Banff barrutirako izendatu zuten. Familia sei urtez bizi izan zen Banff gazteluan, eta Augusta Banffeko eskola batera joan zen. Penzancen denboraldi labur bat igaro ondoren, Davies 1851n Cambridgeshireko poliziaburu izendatu zuten, eta bere familiarekin Cambridgen finkatu zen. 1857an Huntingdonshireko poliziaburu ere izendatu zuten. Cambridgen, Augustak asko irakurtzen zuen, eta Cambridgen Cambridge School of Arten ikasi zuen. Parisen eta Genevan egonaldi labur batean, frantsesaren ezagutza osoa eskuratu zuen. Greziera ikasi zuen anaia gazte bati laguntzeko, greziar antzerkian interes berezia bereganatuz, eta ondoren italiera eta gaztelania ikasi zituen.

1863an, hogetaisei urterekin, Thomas Websterrekin ezkondu zen, Trinity Collegeko (Cambridge) kide batekin. Alaba bat izan zuten, Augusta Georgiana, George Theobald Bourke apaizarekin ezkonduko zena, Joseph Deane Bourke, 3rd Earl of Mayoren seme gazteena.

1870ean Cambridgetik Londresera abiatu ziren, non bere senarrak bere lanbidean jardun zuen.

Augusta Webster hauteskundeetan irabazitako kargua izan zuen lehen emakume idazlea izan zen, 1879 eta 1885ean London School Board-erako hautatua izan zelarik, izan ere,1879ko azaroan Chelseako barrutiko hauteskunde buru izan zen eta bigarren hautagaiari 3.912 boto atera zizkion; arrakasta bere hizketa-dohainari zor zion. Buru-belarri jardun zuen lanean. Hezkuntza herriratzeko irrikitan zegoen. Bere osasun txarraren ondorioz, Europako hegoaldean atseden hartzera behartu zuten eta 1882an ez zen berriro hautagai izan.

Augusta Websterren hilobia Highgate hilerrian

1885ean, Chelseako eskolako zuzendaritzako kide bihurtu zen berriro. Bere hautagaitza komiterik eta inolako hauteskunde-kanpaina antolaturik gabe aurkeztu zuen.
ezkerrera|thumb|Augusta Websterren hilobia Highgate hilerrian
1894ko irailaren 5ean hil zen Kewn, 57 urte zituela. Highgate hilerriaren mendebaldean lurperatu zuten. Bere hilobiak (8187. orubea), katakonben aldaxken gainean dagoenak, gaizki jasan ditu zuhaitz sustraiak.

Websterren lanaren zati handi batek emakumearen egoera aztertzen zuen, eta emakumeen boto-eskubidearen defendatzaile sutsua zen, gaiari buruz Examiner-en egin zituen saiakerak liburuxka gisa berrinprimatu zituen Women's Suffrage Societyk (Emakumearen Sufragioaren Elkartea), eta emakumeentzako hezkuntza hobearen aldeko mugimendu guztiak gogoko izan zituen.

 Ibilbide literarioa 
Bere lehen poesia liburua 1860an argitaratu zuen Blanche Lisle, and other Poems (Blanche Lisle eta beste poema batzuk) Cecil Homes izengoitiarekin. Ezizen berarekin, 1864an, Lilian Gray poema eta Lesley's Guardians (Lesleyren zaindariak) hiru liburukiko eleberria argitaratu zituen.

1866an Eskiloren Prometeo kateatuaren hitzez hitzeko itzulpena argitaratu zuen ingelesezko bertsolerrotan. Hau, eta bere ondorengo argitalpen guztiak, bere izenarekin agertu ziren. Ez zen grezieran aditua, baina bere itzulpenek —1868an Euripidesen Medea ere agertu zen— adituen laudorioak lortu zituzten.

Itzulpengintzari buruzko bere ikuspuntuak bi saiakera bikainetan aurki daitezke: Examiner, The Translation of Poetry (Poesiaren itzulpena) izenburuarekin eta A Transcript and a Transcription. Azken hau Elizabeth Barret Browningen Agamemnonen berrikuspena da.

Websterren jatorrizko bertsoaren lehen bolumen garrantzitsua, Dramatic Studies, 1866an argitaratu zen. Bertan The Snow-waste dago, bere poema onenetako bat. 1870ean Portraits (Erretratuak) agertu zen, Webster anderearen lanik deigarriena bertsotan bere dramez aparte. Bigarren edizio batera iritsi zen argitaratze urtean, eta hirugarren batera 1893an. Olerki aipagarri batek, The Castawayk, Browningen miresmena irabazi zuen.

Drama poetikoan egin zuen lehen ahalegina 1872an argitaratutako The Auspicious Day izan zen. Disguises (Mozorroak), 1879an idatzia, xarma handiko antzezlana da, poesia ederra duena.

Bere osasun arazoak zirela medio, Italiara egindako lehen bisitetan rispetti izeneko italiar nekazarien abestiek erakarri zuten, eta 1881ean A Book of Rhyme argitaratu zuen, English rispetti izeneko landa-poemak biltzen zituena. Ingelesezko poesian forma hau sartu zuen lehena izan zen.

1882an beste drama bat argitaratu zuen, In a Day, antzeztu zuen antezlan bakarra. Londreseko Terry's Theatreko matinée batean izan zen, 1890ean, eta bere alaba Davies Websterrek Klydone heroina interpretatu zuen.

The Sentence, hiru agerraldiko tragedia, Websterren lan nagusia 1887an agertu zen. Antzezlanak tratatzen duen pasarteak Kaligularen espiritu mendekatzailea ilustratzen du. Asko miretsi zuen Christina Rossettik. Harrera ona izan zuen Augusta Websterren olerkien aukeraketa bolumen batek (jatorriz aldizkarietan argiraratutako batzuk biltzen zituztenak), 1893an argitaratuak.

1894ko irailaren 5ean hil zen, baina 1895ean Mother and Daughter agertu zen, amaitu gabeko soneto sekuentzia bat, William Michael Rossettiren sarrera ohar batekin.

 Eragina 
Bere bizitzan zehar, bere lana txalotua izan zen eta Elizabeth Barrett Browningen ondorengotzat hartu zuen zenbaitek. Hil ondoren, ordea, bere ospea berehala hondatu zen. 1990eko hamarkadaren erdialdetik aurrera, Isobel Armstrong, Angela Leighton eta Christine Sutphin bezalako adituen arreta bereganatu zuen.

Websterren bertsoek poeta ingelesen artean leku nabarmena izateko eskubidea ematen diote. Arrakasta handiz erabili zuen bakarrizketa dramatikoaren forma. Askotan, edertasuna indarragatik sakrifikatzen zuen, baina metrikarako trebezia handia eta melodiarako oso belarri ona zituen. Bere poema batzuek lekua merezi dute poesia ingeles modernoaren antologietan.

 Idazlana 
Idazle gisa egin zuen ibilbide luzean, dozena bat bertso-liburuki baino gehiago argitaratu zituen, baita emakumeen eskubide eta erantzukizunei buruzko gizarte- eta politika-saiakera asko ere. Nesken hezkuntza hobetzearen eta emakumeen sufragioaren aldeko mugimenduan aktiboa izan zen, eta politikari eta emakumeen eskubideei buruzko saiakerak argitaratu zituen.

Poesia

 Blanche Lisle: And Other Poems. 1860
 Lilian Gray. 1864
 Dramatic Studies. 1866
 A Woman Sold and Other Poems. 1867
 Portraits 1870
 A Book of Rhyme 1881
 Mother and Daughter 1895

Itzulpenak

 Prometheus Bound 1866
 Medea 1868Villalba-Lázaro, M. “Fragmenting the Myth: Augusta Webster’s ‘Medea in Athens’ and the Victorian Female Struggle”. ES Review. Spanish Journal of English Studies, no. 43, Nov. 2022, 39-62.
 Yu-Pe-Ya's Lute. A Chinese Tale in English Verse. 1874

Antzerkia

 The Auspicious Day 1874
 Disguises 1879
 In a Day 1882
 The Sentence 1887

Nobela

 Lesley's Guardians 1864
 Daffodil and the Croaxaxicans: A Romance of History 1884

Saiakera

 A Housewife's Opinions 1878

 Erreferentziak 

 Kanpo estekak 

 Augusta Websterren ingurukoak edo haren lanak Wikiteka-n (ingeleraz)
 Augusta Websterren lanak LibriVox-en (domeinu publikoko audioliburuak)

Kategoria:Dorset konderriko jendea
Kategoria:Ingalaterrako poetak
Kategoria:Emakume poetak
Kategoria:Ingalaterrako sufragistak
Kategoria:Ikasketa Klasikoak